बारिश में होती हैं कई तरह की बीमारियां, इनसे बचने के लिए कुछ बातों का खयाल रखें
जैसे हमारे पास शरीर और मन हैं, ठीक उसी प्रकार प्रकृति और मौसम हैं। मन में विचरते, उमड़ते-घुमड़ते और बदलते भावों की भांति ही प्रकृति में मौसमों का आना-जाना भी तय है। प्रकृति से अभिन्न रूप से जुड़े होने के चलते बदलते मौसम का असर
जैसे हमारे पास शरीर और मन हैं, ठीक उसी प्रकार प्रकृति और मौसम हैं। मन में विचरते, उमड़ते-घुमड़ते और बदलते भावों की भांति ही प्रकृति में मौसमों का आना-जाना भी तय है। प्रकृति से अभिन्न रूप से जुड़े होने के चलते बदलते मौसम का असर हमारे शरीर और मन दोनों पर पड़ता है। कभी-कभी ये असर बीमारियों का रूप भी ले लेता है। चिकित्सा की भाषा में इन्हें ‘सीजनल अफेक्टिव डिसऑर्डर’ कहा जाता है। ज़रूरी नहीं कि इनका असर सभी पर देखने को मिले, लेकिन बहुत से लोग इस तरह के डिसऑर्डर से परेशान रहते हैं। बहरहाल, बारिश में होने वाली इन मौसमी दिक़्क़तों से बचाव के बारे में जानने से पहले, देखें कि शरीर और मन पर मौसम के बदलाव का क्या असर हो सकता है।
सता सकती हैं समस्याएं 
दरअसल, हमारे शरीर की आधी से अधिक प्रक्रियाएं प्रकाश संवेदी होती हैं। इस वजह से बदलते मौसम का सीधा-सीधा असर शरीर की बाहरी-भीतरी सभी प्रकार की क्रियाओं पर पड़ता है। इसके चलते आपको सर्दी-बुख़ार, डिहाइड्रेशन, क़ब्ज़ जैसी समस्याओं का सामना करना पड़ सकता है। इनके अलावा भी कुछ अन्य समस्याएं हो सकती हैं, जिनसे सावधान रहना चाहिए।
सांस संबंधी रोग : बरसात के आते ही चहुंओर हरियाली छाने लगती है। मौसम तो ख़ुशनुमा हो जाता है, लेकिन हवा में मौजूद नमी के कारण सांस के रोगियों को सर्दी-ज़ुकाम, सांस फूलने की समस्या अधिक होती है।
पानी से परेशानी : बारिश में बाहर से आएं तो हाथ-मुंह अवश्य धोएं। गंदे पानी से एलर्जी हो सकती है। घर के गिर्द पानी जमा न होने दें। इसमें पनपने वाले मच्छर डेंगू, चिकनगुनिया और मलेरिया जैसी बीमारियों का कारण बनते हैं।
मन में उदासी का मौसम : बदलते मौसम में शारीरिक समस्याएं तो आसानी से पकड़ में आ जाती हैं, पर मानसिक रूप से परेशान रहकर भी आप उसे पहचान नहीं पाते। अधिकतर देखा जाता है कि पैनिक डिसऑर्डर से पीड़ित लोग मौसम बदलने के प्रति अधिक संवेदनशील होते हैं। इस माैसम में ठंडक और बढ़ती आर्द्रता से आपकी मन:स्थिति पर भी प्रभाव पड़ता है। आलसीपन या किसी काम में मन न लगना, भूख और नींद पर असर पड़ना, एकाग्रता में बाधा महसूस करना और अकारण ही निराश रहना आदि इसके लक्षण हैं।
त्वचा की तकलीफ़ें : हवा में नमी, पानी से अधिक सम्पर्क और गड्‌ढे आदि में जमा दूषित जल के चलते त्वचा में संक्रमण के आसार बढ़ जाते हैं। यदि आप पहले से ही किसी प्रकार के त्वचा संबंधी रोग से पीड़ित हैं, तो बारिश का मौसम आपकी परेशानी बढ़ा सकता है।
सावधानी रखें और आनंद लें
मौसम में बदलाव के साथ शरीर और मन की दशा में भी कुछ उतार-चढ़ाव होना बहुत सामान्य-सी बात है। हां, कुछ विशेष शारीरिक स्थितियों में दिक़्क़त ज़्यादा हो सकती है, जैसे- यदि आपकी रोग प्रतिरोधक क्षमता कमज़ोर है, श्वास संबंधी बीमारी या फिर एलर्जी की समस्या है, तो बदलते मौसम में आपको सावधानी रखने की आवश्यकता है। 
गंदे पानी से बचाव 
बरसात में पानी का दूषित होना सामान्य है। ऐसे में पानी को उबालकर या फिल्टर करके ही पिएं। इसके अलावा गंदे पानी के संपर्क में आने से भी बचें। अपने रहवास के आसपास भी दूषित पानी जमा होने से रोकें, ताकि मच्छर जनित रोगों से भी बचा जा सके। इस मौसम में बैक्टीरिया जल्दी पनपते हैं, इसलिए साफ़-सफ़ाई का ख़ास ख़याल रखें। ध्यान रहे कि कपड़ों में नमी न रह जाए।
बाहर के खाने से बचें
इस माैसम में जंक फूड और बाहर का खाना खाने से बचें। स्वच्छ और घर के बने खाने को प्राथमिकता दें। खाना ताज़ा ही हो और लम्बे समय से खुला न रखा हो। फलों को भी कटा न छोड़ें और ज़रा भी ख़राबी दिखे तो उस हिस्से को काटकर अलग करने के बजाय पूरा फल फेंक दें।
बारिश में भीगें मगर... 
बरसात में हल्के गीले कपड़े और भीगे जूते-मोज़े पहनने की भूल बिलकुल भी न करें। कभी-कभार बारिश में भीगकर उसका आनंद लें, लेकिन लम्बे समय तक भीगे न बैठे रहें। बार-बार और बेवजह न भीगें।
बदलाव के लिए रहें तैयार
बदलता मौसम आपकी रोग प्रतिरोधक क्षमता को प्रभावित नहीं करता, लेकिन इसके चलते आपको कुछ शारीरिक और मानसिक बदलावों का सामना ज़रूर करना पड़ सकता है। हां, कमज़ोर रोग प्रतिरोधक क्षमता वाले व्यक्तियों को इस मौसम में ज़्यादा सावधानियां बरतने की ज़रूरत होती है। बेहतर है कि नियमित खानपान पर ध्यान दें, बारिश में ज़्यादा भीगने से बचें और ज़रूरत होने पर चिकित्सक से परामर्श अवश्य लें।
-डॉ. अव्यक्त अग्रवाल, बाल रोग विशेषज्ञ